1Rakyate raris matur asapuniki: “Sapasirake sane pacang pracaya ring orti sane ortiang tiang sane mangkin? Sapasirake sane sampun ngantenang tangan Ida Sang Hyang Widi Wasa sajeroning paindikan punika?
2Mula wantah dados pakarsan Ida Sang Hyang Widi Wasa mangda parekan Idane jaga mentik sakadi tetanduran sane ring tanahe tuh. Ipun tan maderbe jejeleg wiadin kawibawan sane ngawinang iraga lingu ring ipun. Taler ipun tan magoba bagus sane ngawinang iraga mamanah uning ring ipun.
3Iraga nyepekang tur nulak ipun. Ipun nandang sangsara tur sakit. Nenten wenten anak sane mamanah ngatonang ipun. Iraga taler lali ring ipun, satmaka ipun sakadi anak sane tan paguna.
4Nanging ipun nandang sangsara sane patut tandangin iraga, tur ipun keni pinakit, sane patut nibenin iraga. Punika sami pitaenang iraga, mungguing ipun keni ukuman Ida Sang Hyang Widi Wasa.
5Nanging uli krana dosa-dosan iragane ipun sampun katatunin, tur ipun katigtig uli krana kajaatan sane kardi iraga. Uli krana ukuman sane tandangin ipun iraga molih seger, tur malantaran ipun katigtig iraga seger oger.
6Iraga puniki sareng sami waluya sakadi biri-birine ngeleb, iraga pada nuut rurung iragane suang-suang. Nanging ukuman sane patut nibenin iraga, sampun katibakang antuk Ida Sang Hyang Widi Wasa ring ipun.
7Ipun kakasarin nanging indike punika tampi ipun antuk manah sane alap asor. Ipun nenten mabaos angan abuku. Sakadi biri-biri sane kabakta ka pajagalan, wiadin sakadi biri-birine sane kagunting bulunnyane, ipun tan mabaos angan abuku.
8Ipun kejuk tur kukum saha kadanda buat kapademang, tur nenten wenten anak sane ngetangang nasibnyane. Ipun kapademang uli krana dosa-dosan bangsan iragane.
9Ipun sampun kagenahang sareng-sareng ring kuburan anake sane jaat, tur ipun katanem antuk anake sugih-sugih, yadiastu ipun nenten naenin nglaksanayang kajaatan wiadin mabaos bobab.”
10Ida Sang Hyang Widi Wasa ngandika asapuniki: “Mula tuah pakarsan Ulun ia nemu sangsara. Matinne dadi aturan panebus dosa. Ia lakar nepukin katurunannyane, tur ia lakar dawa tuuhne, buina malantaran ia, tetujon Ulune lakar kasidan.
11Sasubane ia nandang sangsara, ia lakar molih kaliangan. Ia nawang mungguing tusingja nirgawe ia nandang sangsara. Parekan Ulun ane subakti, ane ngledangin Ulun, lakar negen ukuman anake liu tur malantaran ia ulun lakar ngampurayang anake liu ento.
12Ento awanane Ulun lakar ngicen ia tongos ane luih, nah ento tongos di pantaran parapangede muah parapanguasane. Ia saking suka lila nyerahang uripnyane tur nyalukin nasib anake ane madosa. Ia negen dosan anake liu, tur ngastawa apanga anake ento maan pangampura.”
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn